Renate Reinsves nye film får lunken kritikk
Skuespillerstjernen er med i to internasjonale filmer ved filmfestivalen i Berlin. Den sist lanserte av disse får kjørt seg av anmelderne – som likevel roser Reinsve. Renate Reinsve (36) har vært godt synlig i offentligheten etter at hun slo gjennom internasjonalt via hovedrollen i Oscar-nominerte «Verdens verste menneske». Nye filmer med henne har imidlertid latt vente på seg – frem til nå, hvor tre kommer samtidig. Den eneste norske av disse, «Håndtering av udøde», har fått god kritikk – også i utlandet. På nettstedet Rotten Tomatoes, som samler filmanmeldelser, har filmen 82 prosent positive kritikker. Den amerikanske thrilleren «A Different Man» møtes også med entusiasme, og kan vise til 84 prosent tommel-opp på Rotten Tomatoes’ barometer. De to ovennevnte filmene hadde begge premierevisning på Sundance-festivalen i Utah fire uker tilbake. Reinsves tredje aktuelle verk, «Another End», er en science fiction-film om sorg og tap, regissert av italienske Piero Messina. Den ble vist for første gang ved den internasjonale filmfestivalen i Berlin lørdag – og mottagelsen hos kritikerne er så langt ikke veldig god. Se klipp fra «Another End» her: «Another End» skildrer et samfunn der avdødes bevissthet kan overføres til levende mennesker for å hjelpe de etterlatte med sorgprosessen. Reinsve spiller karakteren Ava, hvis kropp «leies ut» midlertidig for å videreføre kona til en mann nedbrutt av sorg over tapet av sin elskede i en bilulykke. The Hollywood Reporter beskriver filmen som kald og tung, og kjefter på manusforfatterne for å snuble i et lass av kompliserte detaljer. Anmelderen mener at Reinsve i likhet med flere i filmen gir så mye nyanse de bare kan, til tynt utviklede rollefigurer. – Men for et stykke spekulativ fiksjon om et emne så følsomt som sorgprosessen, blir «Another End» for fjern, konkluderer kritikeren. IndieWire kaller filmen «livløs», og gir den alfabetiske karakteren C.  Anmelderen har en lang rekke høner å plukke med «Another End» , blant annet en bråvending «som holder tilbake avgjørende informasjon frem til lenge etter at du har mistet interessen». Også her fremheves Reinsve – som eneste formildende omstendighet i en langtrukken andre halvdel. Se Renate Reinsve i Berlin i galleriet her: Deadline mener at filmens utgangspunkt er ambisiøst, men at potensialet ikke tas ut – og at filmen blir forvirrende. Deres anmelder gir imidlertid ros for det visuelle – og til hovedrolleinnehaverne Reinsve og meksikanske Gael García Bernal. – De er limet som holder denne historien sammen, ved autentisk å uttrykke deres karakterers dype sorg og desperasjon, skriver kritikeren. – Men manuset gir ingen av dem nok plass til fullt ut å utvikle sin indre uro eller moralske konflikt, skriver kritikeren. Variety er i likhet med Indiewire kritisk til at «Another End» låner i overkant mye fra andre filmer, særlig av nå 20 år gamle «Eternal Sunshine Of The Spotless Mind». – Men de attraktive skuespillerne og den polerte utformingen tilbyr sine egne gleder, mener magasinets anmelder, som uttrykker spesiell begeistring for Reinsves ansikt. VG har bedt Reinsve om kommentar til anmeldelsene. Lunken kritikk til tross: «Another End» er, i likhet med «A Different Man», blant de utvalgte kandidatene til å vinne den tyske filmfestivalens gjeveste pris, gullbjørnen. Og Renate Reinsve ser ut til å ta festivalen med storm. – Jeg er veldig stolt og overveldet, sa hun smilende på en pressekonferanse for «Another End» lørdag. – Det er interessant at filmene er så forskjellige, mente Reinsve om priskandidatene hun spiller i. Se klipp fra «A Different Man» her: Reinsves motspiller i «Another End» sier til Variety at han synes hun er en strålende skuespiller, med ynde, intelligens og fingerspissfølelse i skuespillerfaget. – Veldig modig og veldig erfaren, i ordets beste forstand. Veldig levende, mener Gael García Bernal, selv utropt av New York Times til en av århundrets beste skuespillere.
Renate Reinsve, som vant pris ved filmfestivalen i Cannes for «Verdens verste menneske», har tre nye filmer ute nå. Blant disse er science fiction-filmen «Another End» som ble vist på filmfestivalen i Berlin i helgen.  Filmen mottar lunken kritikk, men Reinsve roses av flere for sin skuespillerprestasjon og fremtoning. «Another End» og en annen av Reinsves filmer, «A Different Man», er kandidater til å vinne Berlin-festivalens gjeveste pris.